Diari Oficial de la Generalitat Valenciana


Sumari del DOGV 7613, del 11-09-2015 (2015/7477)

ORDRE 1/2015, de 9 de setembre, del conseller d'Hisenda i Model Econòmic, per la qual dicta les normes per a l'elaboració del pressupost de la Generalitat per a l'exercici 2016.
---------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/09/09/1/dof/vci/html**

### Dades del document

Número de DOGV
:   7613

Data del DOGV
:   11-09-2015

Secció del DOGV
:   I. DISPOSICIONS GENERALS

Número del document
:   2015/7477


Data del document
:   09-09-2015

Organisme emissor
:   Conselleria d'Hisenda i Model Econòmic

Tipus de document
:   Ordre

Descriptors 

:   * Conselleria d'Hisenda i Model Econòmic
    * elaboració del pressupost
    * pressupost
    * legislació

ORDRE 1/2015, de 9 de setembre, del conseller d'Hisenda i Model Econòmic, per la qual dicta les normes per a l'elaboració del pressupost de la Generalitat per a l'exercici 2016. [2015/7477]  
Preàmbul  
  
La Llei 5/1983, de 30 de desembre, del Consell, establix en els punts c i e de l'article 28 que correspon als consellers, com a membres del Consell i caps dels departaments, preparar i presentar al Consell els avantprojectes de lleis de les matèries pròpies del seu departament, així com exercir la potestat reglamentària en les matèries pròpies de la seua conselleria, en forma d'ordres de la conselleria.  
El Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, en l'article 4, assigna a la Conselleria d'Hisenda i Model Econòmic les competències en matèria d'hisenda.  
  
L'article 30 de la Llei 1/2015, de 6 de febrer, de la Generalitat, de la Hisenda Pública, del Sector Públic Instrumental i de Subvencions, establix que els pressupostos de la Generalitat constituïxen l'expressió xifrada, conjunta i sistemàtica dels drets i obligacions a liquidar durant l'exercici per part de cada un dels subjectes que formen part del sector públic de la Generalitat, i s'adequaran als principis que regixen la programació pressupostària, als escenaris pressupostaris plurianuals i a la consecució dels objectius dels programes de despesa.  
  
Així mateix, l'article 33 de la llei regula el procediment d'elaboració pressupostària que ha de seguir la conselleria amb competències en matèria d'hisenda per a elaborar l'avantprojecte del pressupost.  
  
D'altra banda, la reforma de l'article 135 de la Constitució espanyola ha elevat a rang constitucional el principi d'estabilitat pressupostària, al costat del de sostenibilitat financera, principis que han sigut desplegats en la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera.  
L'elaboració dels pressupostos per a l'any 2016 manté com a objectiu fer compatible l'impuls per reactivar l'economia amb la necessitat d'avançar en la senda de la consolidació fiscal derivada dels compromisos adquirits pel Govern d'Espanya en el si de la Unió Europea, i instrumentats a través del Consell de Política Fiscal i Financera.  
  
El Consell, en l'elaboració dels pressupostos de la Generalitat per a l'any 2016, realitzarà l'assignació dels recursos disponibles prioritzant el canvi de model productiu, la creació d'ocupació i la prestació de les polítiques educatives, sanitàries i socials, a més de la lluita contra l'exclusió social i la potenciació de polítiques d'integració.  
  
A més, en compliment de les exigències derivades del principi de transparència arreplegat en l'article 6 de la Llei Orgànica 2/2012, la present ordre inclou la informació que han d'enviar fundacions i consorcis, d'acord amb el sistema europeu de comptes nacionals i regionals, aprovat pel Reglament (CE) 2223/96, del Consell, de 25 de juny.  
  
D'altra banda, en compliment de l'article 9.1 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, es farà públic, almenys en les pàgina web de la Generalitat, tant el projecte de pressupostos aprovat pel Consell, com el pressupost definitiu aprovat per les Corts.  
  
Regula esta ordre l'informe d'impacte de gènere en els pressupostos de la Generalitat. En este marc, la integració de la perspectiva de gènere en els pressupostos suposa avaluar els programes i processos pressupostaris tenint en compte les desigualtats entre els sexes i reassignar els recursos d'una manera més equilibrada si fóra necessari. El pressupost es convertix, així, en un instrument fonamental per a aplicar la transversalitat de gènere a les polítiques generals.  
S'introduïx com a novetat en l'elaboració del pressupost, la necessitat de prioritzar la despesa en cada una de les seccions pressupostàries basant-se en els objectius perseguits.  
Per a això, com especifica el text d'esta ordre, la gravació del pressupost es realitzarà en dos fases diferenciades: en una primera fase, es realitzarà la gravació de les despeses necessàries per a mantindre un nivell mínim de servicis i, en una segona fase, es gravaran la resta de despeses necessàries que, al costat de les de la primera fase, ens permetrien tindre un nivell de prestació dels servicis en funció dels objectius. Tot això s'ha de fer basant-se en el límit de despesa no financera resultant del càlcul d'acord amb la regla de despesa fixada pel Ministeri d'Hisenda i Administracions Públiques.  
En conseqüència, fent ús de les facultats que em conferix l'article 28 de la Llei 5/1983, de 30 de desembre, de Govern Valencià, i de les que establix la llei 1/2015, de 6 de febrer, de la Hisenda Pública, del Sector Públic Instrumental i de Subvencions,  
  
  
DECRETE  
  
Article 1. Criteris generals  
1.1. El pressupost de la Generalitat ha de fer complir l'objectiu d'estabilitat pressupostària, deute públic i regla de despesa de la Llei Orgànica 2/2012, d'Estabilitat Pressupostària i Sostenibilitat Financera.  
  
1.2. Las conselleries i el sector públic instrumental de la Generalitat han de revisar i ajustar els objectius que han d'aconseguir d'acord amb el marc pressupostari 2016, els recursos disponibles i la nova estructura orgànica i funcional de la Generalitat, amb la finalitat de millorar l'eficàcia i l'eficiència de la despesa pública.  
  
Article 2. Àmbit d'aplicació i unitat de pressupost  
2.1. Els pressupostos de la Generalitat comprendran:  
a) Els pressupostos del sector públic administratiu d'acord amb l'estructura definida en l'article 3.1 de la Llei 1/2015.  
b) Els pressupostos del sector públic empresarial i fundacional d'acord amb l'estructura definida en l'article 3.2 de la Llei 1/2015.  
c) Els pressupostos dels fons a què es referix l'article 2.4 de la Llei 1/2015.  
2.2. S'incorporaran per a informar els pressupostos de determinades entitats: els consorcis adscrits a la Generalitat no subjectes al seu poder de decisió perquè no es dóna cap de les circumstàncies previstes en les lletres a a e de la disposició addicional vint de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2.3. Unitat de pressupost  
El pressupost s'elabora tenint com a unitat de compte l'euro.  
  
Article 3. Comissions i altres òrgans participants en el procés d'elaboració del pressupost de la Generalitat i tramitació de l'avantprojecte  
3.1. Són comissions participants en el procés d'elaboració del pressupost de la Generalitat per a l'any 2016:  
3.1.1. La Comissió Delegada del Consell d'Hisenda i Pressupostos, en els termes que preveu el Decret 80/2011, d'1 de juliol.  
3.1.2. La Comissió d'Anàlisi i Avaluació de Programes, creada per l'Ordre 12/2013, de 16 de juliol, de la Conselleria d'Hisenda i Administració Pública, per la qual dicta les normes per a l'elaboració del pressupost de la Generalitat per a l'exercici 2014, amb la finalitat, composició i funcions determinades en l'ordre.  
  
Per cada secció, es constituirà una comissió específica a fi d'avaluar l'adequació i validesa dels programes de despesa respecte als objectius perseguits i les seues necessitats financeres, així com el grau de compliment dels objectius previstos en l'exercici anterior, tot això es fa d'acord amb les polítiques de despesa i dins de les possibilitats financeres establides.  
Per a la preparació i ordenació de cada una de les comissions específiques, la Secretaria Autonòmica d'Hisenda i la Direcció General de Pressupostos duran a terme una sessió tècnica durant el mes de setembre amb la finalitat de donar instruccions.  
3.1.3. La Comissió Funcional d'Ingressos creada per l'Ordre 12/2013, de 16 de juliol, de la Conselleria d'Hisenda i Administració Pública, per la qual dicta les normes per a l'elaboració del pressupost de la Generalitat per a l'exercici 2014, amb la mateixa finalitat, composició i funcions determinades en l'ordre.  
Per cada secció es constituirà una comissió a fi de determinar, analitzar i agregar les dades necessàries per a l'elaboració de les previsions dels ingressos següents:  
- Els relatius a taxes i preus i la resta d'ingressos de dret públic gestionats per la secció.  
- Els ingressos de caràcter finalista procedents de l'Administració de l'Estat o d'altres administracions públiques, juntament amb la justificació del dret a la percepció per part de les conselleries afectades.  
  
- Els corresponents als organismes autònoms i altres ens del sector públic instrumental arreplegats en l'article 2 d'esta ordre que estiguen adscrits a la secció.  
3.1.4. La Comissió de l'Informe d'Impacte de Gènere en els Pressupostos de la Generalitat, creada pel Decret 154/2014, de 26 de setembre, del Consell.  
3.2. Òrgans participants en el procés d'elaboració del pressupost de la Generalitat per a l'any 2016:  
3.2.1. La Secretaria Autonòmica d'Hisenda, que, en el marc de les competències que té assignades en matèria de pressupostos, articula la participació en el procés a través dels òrgans següents:  
a) La Direcció General de Tributs i Joc, que elaborarà la informació necessària que permeta quantificar els capítols I, II, III i V del pressupost d'ingressos i els beneficis fiscals, en el marc dels treballs realitzats en el si de la comissió funcional d'ingressos.  
b) La Direcció General de Pressupostos, que té assignades les funcions de desenrotllament i coordinació de totes les actuacions dirigides a l'elaboració del pressupost.  
En particular, li correspon:  
- L'elaboració dels escenaris pressupostaris plurianuals, d'acord amb el que disposa l'article 27 de la Llei 1/2015, ajustada a l'objectiu d'estabilitat fixat per a la Comunitat per als tres exercicis.  
- La proposta de límit de despesa no financera, d'acord amb el que disposa l'article 33.1 de la Llei 1/2015.  
- L'elaboració de l'avantprojecte dels estats d'ingressos i despeses de la llei de pressupostos.  
- L'elaboració del projecte de la llei.  
- L'elaboració de l'informe d'impacte de gènere dels pressupostos de la Generalitat.  
- L'elaboració de l'informe de seguiment d'execució d'objectius de l'exercici 2014.  
3.2.2. La Secretaria Autonòmica de Model Econòmic i Finançament, a través dels òrgans següents:  
a) La Direcció General del Sector Públic, Model Econòmic i Patrimoni, en l'àmbit de les seues competències.  
b) La Direcció General de Finançament i Fons Europeus, que quantificarà els Fons Estructurals de l'anualitat als programes operatius FEDER, FSE i qualsevol altra forma d'intervenció comunitària finançada amb Fons Estructurals del període 2014-2020, així com del tancament del període anterior de programació 2007-2013, inclosos els programes operatius aprovats dins de l'Objectiu de la Cohesió Territorial Europea, exclosos els fons de tipus sectorial la competència dels quals no corresponga a esta conselleria, en el marc dels treballs realitzats en el si de la Comissió Funcional d'Ingressos.  
  
Així mateix, la determinació dels Fons de Compensació Interterritorial és competència de la Direcció General de Finançament i Fons Europeus.  
Estes quantificacions s'han d'enviar a la Direcció General de Pressupostos abans del 28 de setembre, desglossades a nivell tant d'assumpte d'ingrés com de línia de subvenció o projecte de despesa, l'import corresponent a l'ingrés i a la despesa elegible.  
3.2.3. La Secretaria Autonòmica de Justícia, Administració Pública, Reformes Democràtiques i Llibertats Públiques, a través de la Direcció General de la Funció Pública, que informarà la Direcció General de Pressupostos dels canvis d'adscripció orgànica i funcional que hagen de ser tinguts en compte en la confecció del capítol I del pressupost de despeses per a l'exercici 2016.  
3.2.4. La Secretaria Autonòmica d'Economia Sostenible, Sectors Productius, Comerç i Treball, a través de la Direcció General d'Economia, Emprenedoria i Cooperativisme, que elaborarà l'informe i previsió de conjuntura econòmica que s'integra en l'informe econòmic financer.  
  
3.2.5. Les dades de personal necessàries per a l'elaboració de l'informe d'impacte de gènere dels pressupostos de la Generalitat les han de facilitar a la Direcció General de Pressupostos els òrgans que en són responsables.  
3.2.6. Els òrgans superiors de la Generalitat i les conselleries elaboraran les propostes ajustades a les lleis que s'apliquen als acords i directrius aprovats pel Consell i a les normes i criteris que s'assenyalen en esta disposició. Les propostes han de contindre:  
  
- Propostes dels articles de l'avantprojecte de llei de pressupostos.  
- Modificacions de l'estructura orgànica i funcional, línies de subvenció, projectes d'inversió i financers.  
- Escenari plurianual (2016-2018) dels compromisos de despesa de cada programa pressupostari.  
- Priorització dels crèdits inclosos en l'avantprojecte de pressupostos per a l'exercici 2016.  
- Previsió de l'impacte en la despesa corrent anual dels projectes d'inversió nous, a partir del moment que entren en funcionament. Per a això, la previsió ha d'incloure el detall de l'increment de despesa corrent que determinarà la posada en marxa de la inversió nova. Esta previsió ha d'incloure tres exercicis, en tots els casos, la despesa corrent prevista per a 2016 s'entén inclosa en l'avantprojecte de pressupost.  
  
- Avantprojecte de l'estat de despeses del seu pressupost.  
- Detall d'objectius bàsics i de les accions o línies d'actuació que n'asseguren la realització durant l'exercici, així com, si és el cas, els indicadors que els sustenten, en el marc dels treballs i directrius establits per la comissió a què es referix l'article 2.1.2 d'esta ordre.  
  
- Les previsions dels ingressos afectes als programes que despleguen.  
- Els avantprojectes dels estats de recursos i dotacions dels organismes autònoms adscrits a les conselleries, que formen un sol pressupost per a cada entitat que ha de comprendre totes les actuacions, operacions i servicis que hagen de fer a causa de les funcions que tinguen assignades, en coherència amb les transferències reflectides en els estats de despeses de les conselleries i els estats d'ingressos dels organismes autònoms. En el cas de les despeses afectes a finançament comunitari, s'entendran com a ingressos previstos els que es deriven de les propostes presentades formalment.  
3.2.7. La resta del sector públic instrumental han d'elaborar els seus estats de recursos i dotacions, així com els pressupostos d'explotació i de capital, ajustats al que disposen les normes que les regulen. En el cas de les despeses afectes a finançament comunitari, s'entén com a ingressos previstos els que es deriven de les propostes presentades formalment. Han de fer també la previsió de l'impacte en la despesa corrent anual dels projectes d'inversió nous, a partir del moment en què entren en funcionament. La despesa corrent prevista per a 2016 s'ha de considerar en l'avantprojecte del pressupost. Els avantprojectes s'han d'enviar a través de les subsecretaries de les conselleries a què estiguen adscrits. La Direcció General del Sector Públic, Model Econòmic i Patrimoni d'esta conselleria conserva les funcions de coordinació que té assignades i pot dictar instruccions respecte a tot això.  
  
  
Article 4. Procés d'elaboració  
4.1. D'acord amb l'article 33.1 de la Llei 1/2015 el Consell acordarà el límit màxim de despesa no financera dels pressupostos de la Generalitat per a 2016, calculat d'acord amb la regla de despesa fixada pel Ministeri d'Hisenda i Administracions Públiques.  
4.2. La gravació en el programa Nepal de la sol·licitud de pressupost s'ha de fer en dos fases diferenciades:  
1. La primera fase inclou les despeses fixes o d'estructura per a cada un dels programes pressupostaris, basades en els objectius perseguits, entenent com a despesa fixa totes les que es consideren imprescindibles per a la prestació adequada dels servicis bàsics associats a les competències assignades i que, en tots els casos, ha d'incloure i justificar els compromisos adquirits afectats a l'exercici 2016.  
Els crèdits inclosos en esta fase seran objecte d'una anàlisi i seguiment de l'execució de forma contínua durant l'exercici 2016.  
  
2. La segona fase inclou un detall justificat i prioritzat de la resta de despeses necessàries que, juntament amb el detall de les despeses de la primera fase, permeten assegurar un nivell òptim de prestació dels servicis associats a les competències i objectius assignats a cada un dels programes.  
4.3. La Direcció General de Pressupostos examinarà, en coordinació amb els altres òrgans competents en l'elaboració del pressupost, la documentació pressupostària rebuda, a fi d'ajustar els crèdits al que disposen esta ordre i la resta de la normativa, tenint en compte el límit de despesa no financera calculat d'acord amb la normativa publicada pel Ministeri respecte a això, els escenaris plurianuals i els plans econòmics vigents, tot això a fi de racionalitzar la despesa pública i complir els objectius individuals d'estabilitat.  
  
4.4. Els responsables de les seccions pressupostàries i dels ens del sector públic instrumental han d'enviar a la Direcció General de Pressupostos un informe per a cada una de les fases, en el qual han de concretar la prioritat i la justificació de les despeses pressupostades, delimitar per a cada prioritat l'objectiu perseguit, el programa pressupostari afectat, l'assignació de recursos orientats a la consecució de l'objectiu, així com la distribució dels fons en fons propis, fons propis condicionats i fons externs, justificant les prioritats en totes les qüestions.  
  
La Direcció General de Pressupostos ha d'enviar, en les instruccions d'esta ordre d'elaboració del pressupost, un informe estàndard que ha d'omplir cada un dels responsables seguint un ordre de prioritat que permeta l'anàlisi dels objectius inclosos en el pressupost per a 2016, d'acord amb les polítiques de despesa acordades pel Consell.  
4.5. En relació amb els ingressos, els centres gestors han d'informar sobre tots els ingressos que preveuen gestionar durant l'exercici, inclosos els procedents d'altres administracions públiques i els ingressos propis afectats. A més, han d'informar de totes les despeses que es financen amb càrrec a ingressos finalistes procedents d'altres administracions públiques, així com de les despeses que es financen amb càrrec a ingressos propis de la Generalitat que, d'acord amb la normativa, s'afecten a una despesa específica.  
Per a això, la Direcció General de Pressupostos ha d'enviar, en les instruccions d'esta ordre d'elaboració del pressupost, un informe estàndard que ha d'omplir cada centre gestor.  
4.6. La Conselleria d'Hisenda i Model Econòmic, basant-se en els resultats de l'examen i els ajustos previstos en els apartats anteriors, i tenint en compte el que especifica l'article 33.4 de la Llei 1/2015, ha d'elaborar l'avantprojecte de la llei de pressupostos, i la persona titular de la conselleria amb competències en matèria d'hisenda ha d'elevar al Consell l'avantprojecte de la llei de pressupostos de la Generalitat per a l'exercici 2016.  
  
Article 5. Estructura dels pressupostos de la Generalitat  
5.1. Estructura general del pressupost d'ingressos  
El pressupost d'ingressos de l'Administració General de la Generalitat per a l'any 2016 s'estructura d'acord amb la classificació econòmica que s'adjunta com a annex II.  
5.2 Estructura general del pressupost de despeses.  
El pressupost de despeses de l'Administració General de la Generalitat per a l'any 2016 s'estructura d'acord amb els criteris següents:  
  
a) Ordenació per naturalesa econòmica, d'acord amb la classificació que s'adjunta com a annex I.  
b) Distribució orgànica per seccions i ens del sector públic instrumental que tenen adscrits: annex III.  
c) Ordenació funcional dels programes pressupostaris d'acord amb la classificació de grups, funcions i subfuncions actual: annex IV.  
  
d) Territorialització dels crèdits de despeses pressupostats: annex V.  
  
5.3. Estructures específiques  
5.3.1 Els pressupostos d'ingressos i despeses dels organismes autònoms i de la resta del sector públic instrumental, s'estructuren d'acord amb els criteris funcionals, orgànics i territorials assenyalats amb caràcter general i s'ajusten, quant als criteris econòmics, a les normes específiques de caràcter comptable que se'ls apliquen.  
5.3.2. Els fons que no tenen personalitat jurídica a què es referix l'article 2.1.c d'esta ordre han d'elaborar pressupostos d'explotació i de capital, d'acord amb el que establix l'article 52 de la Llei 1/2015.  
  
  
Article 6. Documentació per a l'elaboració del pressupost de la Generalitat  
6.1. Els òrgans competents per a l'elaboració dels pressupostos per a l'any 2016 han de formular les propostes a través de quatre documents:  
  
a) Presentació de la proposta d'avantprojecte de pressupost 2016  
  
Consistix en un document en què es raonen sintèticament els objectius i mesures que servixen de suport a les propostes pressupostàries que formule el departament, al nivell de cada conselleria i el sector públic instrumental que en depén. En particular, ha d'indicar els criteris aplicats en la selecció d'inversions, l'adaptació al compliment dels objectius d'estabilitat pressupostària, als objectius generals de contenció i racionalització de la despesa pública, així com, si és el cas, la política d'ingressos de gestió departamental que es propose. El contingut d'este document ha de donar suport a l'elaboració de la memòria i de l'informe econòmic financer.  
El document s'ha d'enviar per correu electrònic a l'adreça tdoiedestowu@xpw.fs, amb la referència «Presentació de la proposta d'avantprojecte de pressupostos 2016». La Direcció General de Pressupostos confirmarà la recepció pel mateix mitjà a l'adreça remitent.  
  
b) Propostes relatives als articles de l'avantprojecte de llei de pressupostos:  
Consistix en un document de proposta normativa que ha d'anar acompanyat dels documents següents: una memòria justificativa de l'oportunitat, una llista de les disposicions afectades, un informe econòmic sobre la repercussió en ingressos i despeses i l'informe de l'Advocacia. El procediment és el mateix que en l'apartat anterior.  
c) Informe d'impacte de gènere  
Les seccions pressupostàries i la resta d'ens del sector han d'enviar a la Direcció General de Pressupostos, abans del dia 2 d'octubre, un informe que analitze l'impacte de gènere dels seus programes de despesa, en els termes establisca per a això la Comissió d'Impacte de Gènere.  
Estos informes constituiran la base per a l'elaboració de l'informe d'impacte de gènere, per part d'un grup de treball que la comissió constituirà per a això.  
L'informe d'impacte de gènere serà presentat al ple de la comissió per a l'aprovació i incorporació al projecte de pressupostos per a 2016.  
  
d) Altres propostes i observacions  
Es poden formular propostes i observacions de caràcter puntual per correu electrònic a l'adreça esmentada en el punt a.  
  
e) Imports pressupostaris de despeses i ingressos  
Els imports pressupostaris de despeses i ingressos s'han de registrar en el mòdul Nepal, per mitjà del qual s'obtindran totes les magnituds monetàries dels pressupostos i el conjunt de fitxes pressupostàries (FP) corresponents a l'estructura dels pressupostos de despeses per programes.  
En el mòdul Nepal, l'import s'atribuïx a una aplicació pressupostària que resulta de la combinació de valors independents entre si. Per a poder registrar un import, la combinació de valors ha de ser creada abans, omplint els segments que la conformen. Estos segments identifiquen:  
- Entitat: per mitjà del qual es diferencia l'Administració de la Generalitat, el sector públic instrumental format pels organismes autònoms, entitats dret públic, societats mercantils, fundacions del sector públic de la Generalitat i consorcis adscrits d'acord amb la definició de l'article 2.3 de la Llei 1/2015.  
- Orgànica: per mitjà del qual es diferencien els nivells jeràrquics de l'organització.  
- Econòmica: per mitjà del qual es diferencien els crèdits d'ingressos i despeses per naturalesa. En les despeses s'introduiran dades a nivell de concepte, amb els dos últims dígits 00, i en ingressos a nivell de subconcepte.  
- Funcional: per mitjà del qual es diferencien els programes pressupostaris en què es formulen crèdits de despeses o d'ingressos de gestió departamental: (programa de cinc xifres).  
- Assumpte: per mitjà d'este segment s'identifica la despesa, en el capítol VI amb el subprojecte d'inversió, en els capítols IV i VII amb les línies de subvenció, i en el capítol VIII amb els projectes financers, pot ser usat o no usat per a qualsevol altre capítol. Per als capítols IV, VI, VII i VIII, este segment és de compliment obligatori. En ingressos, s'identifiquen els assumptes en el cas de finançament afectat, pot utilitzar-se l'assumpte codificat com a «NA» en els restants.  
  
- Territori: correspon al reflex de l'impacte territorial atribuïble a l'import pressupostat.  
Les fitxes pressupostàries que s'obtenen de l'explotació del mòdul Nepal han de ser les següents (annex VI):  
FP1. Fitxa resum de recursos financers del programa. S'hi reflectix el cost financer previst del programa per capítols de despesa per a l'exercici pressupostari de 2016, així com el detall de les transferències internes al sector públic instrumental de la Generalitat.  
FP2. Desagregació dels capítols de despesa de cada programa, detallada per conceptes econòmics.  
FP3. Fitxa descriptiva dels ingressos afectes al programa. Detalla els ingressos inherents a l'execució del programa expressant, en el cas de les subvencions, l'organisme o entitat que transferix els fons. Així mateix, conté la descripció de l'aplicació en despeses per al compliment de la finalitat a què van destinades.  
FP4. Memòria d'actuacions. Detalla els objectius bàsics i les principals línies d'actuació necessàries que han sigut fixats en el si de la Comissió d'Anàlisi i Avaluació de Programes. Expressa amb brevetat i precisió la naturalesa i dimensió del problema sobre el qual s'actua, els objectius que es perseguixen i les principals línies d'actuació que es propose dur a terme el centre gestor.  
  
Les línies d'actuació s'allisten amb l'objectiu bàsic quantificat i este, al seu torn, amb la problemàtica sobre la qual es pretén actuar, a través del desglossament que es reflectix en la fitxa.  
Annex de memòria d'actuacions. S'hi allisten els indicadors per a valorar el grau de compliment dels objectius bàsics que s'indiquen en la FP4.  
FP6. Fitxa de projectes d'inversió. Arreplega, per a cada un dels programes, la llista dels projectes (basada en la tipologia d'inversions arreplegada en l'annex VII) i subprojectes d'inversió que es preveu executar, amb indicació de la seua denominació, import, total d'aportació pròpia i aliena, estat d'execució i pla plurianual d'inversió. Tots els subprojectes obligatòriament ha de fer referència a la seua localització territorial a nivell municipal i, excepcionalment, a nivell comarcal o provincial, quan l'àmbit d'aplicació de la inversió ho requerisca. A continuació, s'ha de concretar l'import i l'origen del finançament extern referit a cada un dels projectes previstos en l'exercici pressupostari de 2016.  
Els projectes ja contractats han de reflectir les despeses plurianuals compromeses per a cada exercici.  
Amb caràcter obligatori, per als projectes d'inversió que requerisquen dotacions pressupostàries de despesa corrent per a la posada en marxa efectiva, es fa constar la valoració anual de les despeses corrents i de capital necessàries per a l'obertura del servici, i s'indica, en tots els casos, la data prevista de posada en marxa, la distribució entre els capítols de despesa, el volum de despesa consolidable i la quantificació de la despesa quan en l'exercici de posada en marxa es preste el servici per un període inferior a l'any.  
FP7. Fitxa de transferències i subvencions. Haurà d'expressar, per a cada una de les actuacions de transferència o subvenció dels capítols quatre i set del pressupost de despeses: la distinció entre les línies que han de qualificar-se com a subvencions d'acord amb el que disposa l'article 2, tant de la Llei 38/2003, de 17 de novembre, General de Subvencions, com del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, d'aquelles altres línies que, d'acord amb l'esmentada normativa, no tenen esta consideració, distinció que permetrà l'aplicació d'un règim jurídic i economicopressupostari diferenciat per a cada una d'elles; l'import assignat a l'acció; la naturalesa dels beneficiaris previstos; així com una breu descripció de les seues característiques; la normativa reguladora a què està sotmesa; les finalitats que perseguix i els imports de fons propis i, si és el cas, fons finalistes i aportació condicionada, detallant les quanties i l'origen d'estos fons, així com els compromisos plurianuals.  
  
FP8. Fitxa memòria de les operacions financeres. Conté la denominació, descripció, finalitat i característiques de cada una de les operacions financeres previstes en el programa (imports previstos, terminis i imports d'amortització, tipus d'interés i beneficiaris previstos), així com la documentació i normativa que la sustenta.  
  
RP 1. Fitxa de resum de programes i capítols. Arreplega, per a cada secció o entitat autònoma, la llista de programes gestionats i el seu cost previst per capítols.  
6.2. Els ens del sector públic instrumental que figuren en l'annex III, en l'epígraf Comptabilitat empresarial, han d'omplir les fitxes següents, el model de les quals queda arreplegat en l'annex VIII d'esta ordre:  
  
- Fitxa de l'estat de recursos i dotacions. Els apartats arrepleguen les estimacions i avaluacions de necessitats per a l'exercici que es pressuposta, tant d'explotació com d'inversió i finançament, expressades en milers d'euros i ordenades segons la naturalesa econòmica. L'apartat Variació del Fons de Maniobra, arreplega la diferència, positiva o negativa, entre el volum d'aplicacions i dels recursos per al finançament.  
  
- Fitxa de balanç: arreplega la informació sobre la situació de l'empresa. S'ompli segons les normes del Pla General de Comptabilitat i ha d'arreplegar, amb la separació deguda, l'actiu, el passiu i el patrimoni net de l'empresa, per a l'exercici que es pressuposta i per a l'exercici actual.  
- Fitxa de pèrdues i guanys: arreplega el resultat previst per l'empresa per a l'exercici que es pressuposta i per a l'exercici actual. S'ompli segons les normes del Pla General de Comptabilitat.  
  
- Fitxa de pressupost d'ingressos i despeses: resum per capítols pressupostaris de les dades financeres del balanç i del compte de pèrdues i guanys.  
- Fitxa de la memòria d'actuacions: es detallen els objectius bàsics i les principals línies d'actuació necessàries que han sigut fixats en el si de la Comissió d'Anàlisi i Avaluació de Programes. Expressa amb brevetat i precisió la naturalesa i dimensió del problema sobre el qual s'actua, els objectius que es perseguixen i les principals línies d'actuació que es propose dur a terme l'empresa.  
  
Les línies d'actuació s'allisten amb l'objectiu bàsic quantificat i este, al seu torn, amb la problemàtica sobre la qual es pretén actuar, a través del desglossament que es reflectix en la fitxa.  
Annex de memòria d'actuacions: s'allisten els indicadors per a valorar el grau de compliment dels objectius bàsics indicats en la FP4.  
  
6.3. Addicionalment, la Conselleria de Sanitat ha d'aportar els informes següents:  
AP1. Farmàcia  
Estudi econòmic que inclou una estimació del nombre de receptes dispensades i el cost unitari l'any 2016, basant-se en els exercicis de 2010 a 2015. L'estimació ha de distingir les receptes atribuïdes als afiliats actius de les corresponents a població protegida i desplaçats, pensionistes i altres col·lectius, així com una distribució territorial de les receptes dispensades i la despesa.  
AP2. Cost dels servicis concertats  
Estudi econòmic que estime el cost dels servicis concertats per centre, el nombre de persones i actes d'atenció concertada efectuats i el cost unitari durant 2015 i la previsió per a l'exercici 2016.  
  
AP3. Efectius i cost de personal  
Arreplega, per a cada centre gestor i programa, el nombre i el cost d'efectius de personal, segons la seua relació jurídica, grup i nivell. Ha de distingir els efectius reals en el moment de la projecció de nòmina efectuada en el mes de juny de l'exercici de 2015, així com la totalitat de les despeses ordinàries de funcionament amb el detall de conceptes de despesa.  
  
Article 7. Terminis i criteris per a l'elaboració de la documentació  
Els òrgans a què correspon han d'enviar a la Direcció General de Pressupostos la documentació abans del 28 de setembre de 2015. El sector públic instrumental definit en l'article 2 de la Llei 1/2015 ha d'enviar, en este termini, la informació a través de les conselleries a què estiguen adscrits. Per a això, les conselleries adoptaran les mesures oportunes per a rebre la documentació en el temps i forma que fixa esta ordre.  
  
Article 8. Criteris generals per a la formulació de propostes  
La formulació de propostes pressupostàries s'ha d'ajustar als criteris següents:  
a) Optimització del nombre de programes pressupostaris.  
b) Contenció i racionalització de la despesa pública.  
c) El capítol I, «Despeses de personal», ha de prendre com a referència el cost anual estimat dels llocs adscrits a cada programa pressupostari a data 30 de juny de 2015.  
d) El capítol II, «Despeses de funcionament», ha de quantificar les projeccions efectuades en compliment de l'article 2 de l'Ordre de 22 de març de 2005, de la Conselleria d'Economia, Hisenda i Ocupació, per la qual regula el procediment de gestió del pressupost de la Generalitat i els compromisos documentats amb l'acord de Consell.  
e) En els capítols IV, VI, VII i VIII de despeses s'han d'incloure:  
- L'aportació de l'Administració de la Generalitat a les despeses de funcionament o d'explotació del sector públic instrumental a què s'apliquen els mateixos criteris establits abans en este article  
  
- Línies i projectes d'inversió o financers cofinançats amb fons finalistes procedents de persones jurídiques del sector públic o privat.  
  
- Línies i projectes d'inversió o financers cofinançats amb recursos procedents de la Unió Europea.  
- Línies de subvenció de caràcter permanent que es deriven de l'aplicació de normes amb rang de llei.  
- Compromisos documentats amb acords del Consell.  
- Compromisos ferms adquirits amb càrrec a exercicis futurs.  
  
DISPOSICIONS FINALS  
  
Primera  
S'autoritza la Direcció General de Pressupostos per a dictar les instruccions que considere necessàries per a l'aplicació d'esta ordre. En l'àmbit dels ens del sector públic instrumental, la Direcció General de Sector Públic, Model Econòmic i Patrimoni pot dictar instruccions complementàries.  
  
  
Segona  
L'annex III arreplega una llista d'ens del sector públic instrumental que té caràcter indicatiu. En este sentit, les conselleries són responsables d'enviar els avantprojectes de pressupostos corresponents al sector públic instrumental que en depenen i que en la data de publicació d'esta ordre estiguen en funcionament, i també dels ens la posada en marxa dels quals estiga prevista abans de l'1 de gener de 2016.  
  
  
Tercera  
Esta ordre entra en vigor l'endemà de publicar-se en el Diari Oficial de la Comunitat Valenciana.  
  
València, 9 de setembre de 2015  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI